**Սուրբ Գեորգի հոսպիտալ** (ռուս.՝ Госпиталь Святого Георга), հիվանդանոց Քյոնիգսբերգում, որը գոյություն է ունեցել 1329-1945 թվականներին։ Տարբեր ժամանակներում եղել է բորոտանոց, տարեցների վանական համալիր, խնամակալության մարմինների գործառույթներով հիվանդանոց։ Հոսպիտալի նախկին շենքում է տեղակայված Կալինինգրադի ծովային ձկնարդյունաբերական քոլեջը (Մորեխոդնայա փողոց, Կալինինգրադ)։

Նկարագրություն
--------------

Սուրբ Գեորգի հոսպիտալը հիմնադրվել է 1329 թվականի սեպտեմբերի 3-ին Տևտոնական օրդենի մեծ մագիստր Վերներ ֆոն Օրզելնի հրամանով որպես բորոտանոց։ Հոսպիտալի առաջին վայրը եղել է Քյոնիգսբերգ քաղաքի ապագա բաղկացուցիչ մասերից մեկը` Ալտշտադի հեռավոր արվարձանը։ Հոսպիտալը պատկանել է Ալտշտադին, սակայն գտնվել է Ֆորշտադի շրջակայքում, որը պատկանում էր Քնայպհոֆին։

1455 թվականի ապրիլի 13-ին ապստամբ քնայպհոֆցիներն այրել են Ֆորշտադը և հոսպիտալը և հուլիսի 14-ին կապիտուլյացիայի ակտով ազատ արձակվել դրա վերականգնումից։

1531 թվականին Ալբրեխտ Գոգենցոլերնի կատարած Ռեֆորմացիայի ընթացքում, քանի որ բորոտների թիվը զգալիորեն կրճատվել էր, բորոտանոցը վերացվեց, և հիվանդանոցը դարձավ տարեցների ապաստարան-վանական համալիր։

Վանական համալիրի շենքերը բազմիցս ավերվել են հրդեհից 1433 թվականին, 1520 թվականին (լեհական զորքերի կողմից), 1550 թվականին (այրվել են Ֆորշտադտի 100 տներ, այդ թվում`հոսպիտալը), 1775 թվականին (վերականգնվել է միայն 1786 թվականին) և 1811 թվականին, հրդեհներից հետո շենքը վերականգնվել է։ Ժամանակի ընթացքում հոսպիտալի նշանակությունը փոխվել է, և այն տարեցների համար վանական համալիրից վերածվել է բժշկական հաստատության և դարձել խնամակալության մարմին։

Նոր շենք
--------

19-րդ դարի վերջում հոսպիտալը կազմող բազմաթիվ փոքր տներն այլևս չէին համապատասխանում տեխնիկական և բժշկական պահանջներին։ Հետևաբար նախագծվել է նոր շենք քաղաքային շինարար-վարպետ Վորմսի կողմից։ Նախագծում Վորմսը հրաժարվել է կառուցել վանական եկեղեցի, որը վերականգնվել էր յուրաքանչյուր նախորդ հրդեհից հետո։ 1894 թվականին սկսվել է շինարարությունը, 1897 թվականին կայացել է Սուրբ Գեորգի հիվանդանոցի նոր շենքի բացումը։

Հիվանդանոցային շենքը բաղկացած է մի քանի մասնաշենքերից։ Կառուցվել է կարմիր կլինկերային աղյուսից` նեոգոթիկա ոճով։

Անկյունային ճակատամասը դիտարժան է հեռվից իր երկու աշտարակներով, որոնք մինչև 1945 թվականը ունեին վերնաճակատ։ Վերականգնման ընթացքում վերնաճակատն ու տանիքի վերևում գտնվող այս սալահատակը կորել են և պահպանվել են միայն երկու աշտարակները։ Նախկին բարձր տանիքը փոխարինվել է հարթ տանիքով։ Մուտքը զարդարված է գեղեցիկ գոթական պորտալով։

Կալինինգրադի Մորեխոդնայա 3 հասցեում գտնվող շենքերի համալիրն ընդգրկված է «Կալինինգրադ քաղաք» քաղաքային մշակութային ժառանգության օբյեկտների ցանկում։

Ներկայումս հոսպիտալի շենքում և հարակից երկու դպրոցներում տեղակայված է Կալինինգրադի ծովային ձկնարդյունաբերական քոլեջը։

Պատկերասրահ
-----------

* 
* 
* 
*

Ծանոթագրություններ
------------------

1. ↑  Постановление Правительства Калининградской области № 132 от 23.03.2007
2. ↑  Дата 13 сентября порождена опиской, см. Karl Faber. Die Haupt- und Residenz-Stadt Königsberg in Preußen. с.147

Արտաքին հղումներ
----------------

* *Кулаков В.И. Бахтин А.П. Чебуркин Н.И.* Памятники истории и культуры Калининграда. — Москва: Лето-Пресс, 2005. — 314 с. — ISBN 5-902425-01-8
* КМРК-Госпиталь Св.Георга Archived 2016-03-04 at the Wayback Machine.

Մեդիա ֆայլեր

|  |  |
| --- | --- |
| Վիիքպահեստ | Վիքիպահեստ նախագծում կարող եք այս նյութի վերաբերյալ հավելյալ պատկերազարդում գտնել **Սուրբ Գեորգի հոսպիտալ** կատեգորիայում։ |